Āfrikas meža zilonis
Meža zilonis (latīņu: Loxodonta cyclotis) ir Āfrikas ziloņu ģints suga, kas pieder pie snuķaiņiem. Sākotnēji tika uzskatīts par Āfrikas savannas ziloņa pasugu, bet tika izdalīts kā atsevišķa suga. Tās kā atsevišķas sugas statuss ilgu laiku tika apšaubīts, taču DNS analīzes to ir pārliecinoši pierādījušas. Tomēr abas sugas var krustoties un radīt hibrīdus. No divām Āfrikas ziloņu sugām Āfrikas savannas zilonis ir lielākais, turklāt tas ir lielākais sauszemes dzīvnieks pasaulē, bet Āfrikas meža zilonis ir trešais lielākais sauszemes dzīvnieks. Āfrikas meža zilonis jau izsenis bijis viens no galvenajiem pigmeju medību objektiem.